馬浚偉

馬浚偉（Steven Ma Chun Wai；1971年10月26號—），真名「馬志偉」，係香港男藝人，佢喺香港出世，祖籍廣東潮州，曾經做過TVB藝員，依家係香港電台創作總監。

早年生活
馬浚偉生於九龍石硤尾，童年時佢喺深水埗白田邨長大，佢出身於基層家庭，籍贯中国广東省潮阳县（现潮州市）。家裏有父母、共有3個姐姐同1個妹妹，父親係九巴車長，母親為製衣業工人。畢業於石硤尾深信堂幼稚園，於1983年喺白田天主教小學上午校畢業後於中華廠商聯合會職業先修中學（現今命名為廠商會中學）完成中學課程，並喺1988年畢業佢喺中學會考中獲得嘅成績為：美術A、中文D、英文E、數學U。

歌唱事業
馬浚偉早於1993年因參加「第3屆先鋒歌唱比賽」中獲得冠軍後，簽約香港華納唱片而成為歌手入行，華納安排佢喺嗰年第四季出道，為製造話題以「他不是黎明，他不是張學友，他是馬浚偉」作為宣傳海報口號，並於同年12月為佢推出首張個人專輯《幸運就是遇到你》。首年發展尚算順利，一舉喺1993年度樂壇頒獎禮中奪得多個新人獎項，包括：TVB十大勁歌金曲「最受歡迎新人獎（男歌星）銅獎」、商業電台「叱吒樂壇新力軍男歌手銀獎」同新城電台十大金心情歌頒獎禮嘅「本地金心新人獎」。1994至1995年間再推出另外兩張專輯，惟發展無首年順利。1995年底約滿華納唱片後於1996年隨黃柏高轉會到正東唱片，並喺無線電視賞識下於電視界發展，拍下不少膾炙人口嘅電視劇，並逐步由男配角榮升至擔任男主角，並演唱其有份主演嘅電視劇主題曲。
1998年，馬浚偉因參演熱播電視劇《妙手仁心》及主唱劇中插曲《曾經幾許》而人氣急升，乘勢推出個人專輯《Daynight》，更獲得不俗成績，使佢嘅歌唱事業再現曙光，歌視雙線發展。1999年，推出《Lifestyle》專輯，主打歌《玫瑰與家明》亦算流行，而與前輩歌手葉麗儀合唱嘅《不再悲哀的日期》順利奪得年底TVB十大勁歌金曲頒獎典禮「最受歡迎合唱歌曲銅獎」。
2001年，推出專輯《給我3'07"》，主打歌《3'07"》反應叫好，使佢首次憑個人歌曲獲得無線電視勁歌金曲第二季季選歌曲獎，以及於年底獲得十大勁歌金曲頒獎典禮「傑出表現獎銅獎」。2003年，因唱片業不景氣，喺推出新歌加精選專輯《我的主題曲》後，就完全集中電視界發展。
2013年（即出道20幾年後），馬浚偉再戰樂壇，以「二牛」嘅名義參與新歌《給媽媽的「倦」》嘅詞曲創作及再次推出個人專輯。2014年，主演TVB電視劇《守業者》及演唱主題曲《天意》受到注目。2019年，馬浚偉喺灣仔演藝學院舉辦一連七場《馬浚偉Dream Big演唱會》。

演藝事業
馬浚偉喺1993年加入無綫電視。喺1995年，佢喺《壹號皇庭IV》嶄露頭角。經一番拼搏，由《壹號皇庭》嘅陳卓堯、《妙手仁心》嘅張家裕醫生、《鹿鼎記》嘅「康熙」及後來喺《勇往直前》中，飾演練馬師甘元，憑戲中細膩嘅演技讓佢登上無綫一線小生位置。馬浚偉更曾多次公開感謝無綫電視戲劇組高層曾勵珍（珍姐）嘅栽培及賞識，使「馬浚偉」得以留名於娛樂圈。
1999年，罹患胃癌十幾年嘅母親因為癌病導致急性肺炎及肝腎衰竭去世，當時馬浚偉未能送終。喺佢母親火化後，佢躲喺家中，足不出戶，情緒波動，久久未能平伏。演出《非常保鑣》時難展歡顏，收視每況愈下，成為佢另一個低潮。但呢一段經歷卻賦予咗佢人生另一種體會，出版咗《點解要自殺？》、《我是病人家屬》等幾本著作；2002年喺演出無綫年度製作《洛神》時，為飾演「七步成詩」嘅曹植，馬浚偉可作出唔少犧牲，不但推掉一部電影，仲剃掉咗不少眉毛。後來拍《帝女花》時更係拼命到扭傷脖子。佢嘅其他作品《鹿鼎記》、《妙手仁心》、《十月初五的月光》、《金牌冰人》中，均有不錯嘅演出。
2006年，馬浚偉參演嘅《鐵血保鏢》本係一部小製作，但佢喺當中飾演尚智一角，卻表現咗一股統領全局嘅霸氣，同時又帶著三分儒雅，結果佢憑此角色喺該年萬千星輝頒獎典禮中奪得咗「我最喜愛的電視男角色」獎。佢一直出演嘅都喺正義凜然嘅角色，直到與其螢幕情侶鍾嘉欣合演嘅《老友狗狗》，一改其斯文形象，飾演圍村仔，獲不少觀眾讚賞。2010年，佢更同時入圍「最佳男主角」同「我最喜愛的電視男角色」嘅最後五強。2011年《隔離七日情》更係從視以來首次飾演反派。
2012年喺無綫嘅拍攝完畢《當旺爸爸》後，原本同無綫電視經理人合約於該年7月中已完結，但佢喺2012年1月18號宣布與無綫提早解約，其後在同年8月2號又宣佈將喺2013年4月以部頭合約形式重返無綫電視，同年5月拍攝同楊怡、唐詩詠及麥長青合演嘅民初電視劇《守業者》，拍畢後再次離開咗TVB。2015年10月，佢参演内地剧《惊天岳雷》，但受主員高雲翔喺澳洲涉嫌性侵案影響，延遲至2023年8月先喺台灣播出。2016年客串演出內地網絡劇《半妖傾城2》飾演黑妖之王墨淵，同年12月喺《芒果TV》播出。
2016年11月，馬浚偉首次自編自導同主演嘅舞台劇《偶然・徐志摩》於香港演藝學院公演，6場演出都全場滿座，獲得觀眾及行內人士讚賞。至2017年1月，佢再次重返無綫電視接拍重頭劇《宮心計2深宮計》，連同劉心悠、周秀娜、胡定欣、馬國明及蕭正楠合作，此劇係監製梅小青返回無綫電視後嘅首套作品；2018年6月将重演舞台剧偶然・徐志摩，7月將移師到新加坡舉行兩場舞台劇演出。9月，赴京展开2年嘅EMBA学习生涯，2019年1月演出另一個舞台劇。2019年4月，拍攝佢嘅第一部電影。
2019年5月6號，馬浚偉自編自導自演首個電影作品《生前約死後》正式投入拍攝，影片計劃11月在港公映，並由Golden Scene公司作全球發行。同年8月，馬浚偉任製作人親自構思、監製及主持嘅香港開電視節目《同理·繼續走》獲美國國際電影展2個獎項，舉行祝捷會，佢稱自己已成立非牟利機構，又會做義工，希望多做啲演藝工作以外、對社會有益嘅事。2019年，佢接受訪問時分享驚恐症仲未痊癒，已二十年仍要帶藥傍身；2020年修畢北京大學光華管理學院行政人員工商管理碩士課程。
2020年9月，馬浚偉開始修讀香港浸會大學中醫藥學院為期兩年嘅中醫學基礎課程。
馬浚偉曾於2021年任TVB藝術訓練中心校長，2021年5月任香港電台創作總監。2022年11月起，成為康樂及文化事務署劇場發展小組委員會嘅指派委員。2023年，出任香港藝術發展局電影及媒體藝術範疇委員。 2023年12月，馬浚偉宣布暫別演藝圈。2024年1月9號宣佈出任新城廣播首席營運總監，同月10號履新。

個人生活
馬浚偉曾經因為媽媽患病過身而有抑鬱症，另外亦有驚恐症，二十年後都仲要帶藥在身。

黃雨代言人
2014年《守業者》大結局，播出劇情有大雨同水浸比啲`嘅情節，而馬浚偉所飾演嘅角色就喺度游水，且適逢當天掛上黃色暴雨警告信號同埋香港多區出現水浸情況，呢個巧合情況引起網民每到黃雨警告發出之後，就用呢套劇嘅截圖諷剌香港天文台縱使水浸亦只會掛出黃色暴雨警告訊號，而唔係更高嘅暴雨警告信號。而馬浚偉有關嘅劇照隨即喺各大平台廣為流傳。去到2018年，馬浚偉喺自己嘅電台節目《偶然。馬浚偉》上邀請天文台台長岑智明時亦表示榮幸當上「黃雨KOL」，天文台Facebook專頁開放後，馬浚偉隨即成為「黃雨代言人」，同埋天文台台長岑智明合作，向市民提供氣象知識。

「御用牆腳男」
馬浚偉喺唔少電視劇入面都有搶走其他人女朋友嘅情節，甚至因為咁被人叫做「御用牆腳男」。2015年4月，中聯辦控制嘅文匯報一篇報導做過統計，話佢由2000年起，夾埋喺咁多套電視劇，拆散情侶13對。

個人關係
馬浚偉喺无线多年，好多演员包括马国明会叫佢‘大哥’，但佢同陳法拉、楊茜堯（舊名楊怡）同鍾嘉欣合作次数最多，關係也最好。虽然無正式拜认，但感情非常好，係三人嘅乾兄。

政治立場
馬浚偉喺政治上係親中派支持者。佢曾經喺Facebook上公開讚揚中聯辦控制嘅大公報，話佢關心民生。另外，佢亦喺2021年香港立法會選舉入面，公開喺Facebook支持兩名親中派候選人，包括容海恩同張國鈞。

抵制ViuTV旗下藝人指控
佢上任香港電台創作總監，主理音樂節目後，曾經傳出佢封殺ViuTV旗下嘅藝人組合，包括Mirror同Error，喺香港電台唔播佢地嘅歌，不過馬浚偉就否認說法。